Vážení rodičia,

tak ako sme spomenuli vo výročnej správe, tento školský rok sa nezačal optimálne. Aj v tejto neľahkej dobe naše OZ pokračuje vo svojich aktivitách. Naše vlastné akcie, ktoré každoročne organizujeme, budú v tomto školskom roku minimalizované (Mikuláš sa však k deťom chystá). Dúfame, že v druhom polroku sa situácia vráti k normálu a my budeme môcť pokračovať aj v tradičných aktivitách , napr. v podpore školských výletov.

Jednou z prvých aktivít je zakúpenie zobrazovacej techniky – dátových projektorov pre podporu vzdelávania detí a to v počte 5 kusov. Každá trieda bude mať svoj projektor. Na zakúpenie sa použijú prostriedky získané v minulom školskom roku.

Školské akcie (škola v prírode, plavecký a lyžiarsky výcvik, dopravné ihrisko) sú zatiaľ pozastavené, preto naše príspevky, ktoré sme plánovali použiť na tieto účely, chceme použiť okrem iného hlavne na ochranu zdravia našich detí pri pobyte v škole.

Plánujeme do každej triedy a odbornej učebne zabezpečiť zásobníky na jednorazové utierky na ruky a na tekuté mydlo, vrátane ich pravidelného dopĺňania. Ďalšou investíciou bude zabezpečenie náplní do existujúcich zásobníkov toaletného papiera. Tieto aktivity majú za cieľ zvýšiť hygienické prostredie v škole. Doteraz bolo zabezpečenie hygienických potrieb realizované priamo Vami rodičmi. Teraz táto aktivita z Vašej strany nebude nutná.

Naša podpora a finančné prostriedky budú použité na zakúpenie učebných pomôcok, ktoré budú vyberané v spolupráci s pedagógmi našej školy v priebehu celého školského roka.

Finančné prostriedky na financovanie aktivít ZRPŠ sú získavané nielen z príspevkov Vás rodičov, ale aj sponzorskými darmi, príspevky vo výške 2% z daní z príjmov alebo výnosmi nami organizovaných akcií – ples ZRPŠ. Očakávame zníženie objemu financií hlavne z externých zdrojov.

Rodičovská rada ZRPŠ pri ZDŠ v Cíferi na svojom zasadnutí dňa 23.9.2020 odsúhlasila výšku príspevku 20€ na jedno dieťa, pri viacerých deťoch navštevujúcich našu školu jeden príspevok vo výške 25€. Príspevok na dieťa je na celý školský rok.

Preto si Vás dovoľujeme požiadať, aj v týchto pre mnohých z Vás neľahkých časoch, o Vaše príspevky na deti. Tento rok ich budú vyberať triedni učitelia.

Ďakujeme Vám, spolu to dokážeme